Ահմեդ Հարուն

Ահմեդ Մուհամմադ Հարուն (, ), սուդանցի քաղաքական և պետական գործիչ, Միջազգային քրեական դատարանի (ՄՔԴ) կողմից Դարֆուրում պատերազմական հանցագործությունների և մարդկության դեմ հանցագործությունների համար հետախուզվող հինգ անձանցից մեկը։ Չնայած Սուդանի կառավարության վրա միջազգային ճնշումներին՝ այն ՄՔԴ-ին փոխանցելու նպատակով, Հարունը Սուդանի հումանիտար հարցերով նախարարի պաշտոնը զբաղեցրել է մինչև 2009 թվականի մայիսը, երբ նշանակվել է Հարավային Կորդոֆանի նահանգապետ։ 2007 թվականի սեպտեմբերին նշանակվել է Դարֆուրում մարդու իրավունքների խախտումների հետաքննության ղեկավար։ 2013 թվականի հուլիսին նա հրաժարական տվեց Հարավային Կորդոֆանի նահանգապետի պաշտոնից և նշանակվեց Օմար ալ-Բաշիրի կողմից Հյուսիսային կորդոֆանի նահանգապետի պաշտոնում։ 2019 թվականի մարտի 1-ին նախագահ Օմար ալ-Բաշիրը նրան է փոխանցել երկրի իշխող քաղաքական կուսակցության՝ «Սուդանի ազգային կոնգրեսի» կառավարումը։ Սակայն ձերբակալվել է արդեն այս տարվա ապրիլին Սուդանում տեղի իշխանությունների կողմից հեղաշրջումից հետո։

Կենսագրություն

Վաղ տարիներ 
Հարունը ծնվել է 1964 թվականին Հյուսիսային Կորդոֆան նահանգում։ Արևմտյան Սուդանի Բարգո ցեղից է։ Ստացել է իրավաբանի կրթություն։

Կարիերա և մեղադրանքներ 
Մի ժամանակ Հարունը Սուդանի ամենաերիտասարդ պետական նախարարն էր։ Նա նաև մեղադրվում է Հարավային Սուդանում ապստամբների դեմ պայքարի ժամանակ խաղաղ բնակիչների վրա հարձակվելու համար ցեղային զինյալների մոբիլիզացիային մասնակցելու և նախապատրաստելու մեջ։ Նա նաև մասնակցել է Մուրահիլինի միլիցիայի զորահավաքին և 1990-ականների ընթացքում Կորդոֆանում ռազմական գործողությունների իրականացմանը։

Հարունը ներքին գործերի նախարարի պաշտոնը զբաղեցնելու ժամանակահատվածում ՝ 2003 թվականի ապրիլից մինչև 2005 թվականի սեպտեմբերը, նաև ղեկավարել է Դարֆուրի անվտանգության ծառայությունը, որը համակարգում էր Դարֆուրում ապստամբների դեմ պայքարի արշավում ներգրավված տարբեր կառավարական մարմինների աշխատանքը, ինչպիսիք են Ջանջավիդի ոստիկանությունը, զինված ուժերը և հետախուզական ծառայությունը։ Այս վարչությունը նաև վերահսկում էր ՀԿ-ների և լրատվամիջոցների մուտքը Դարֆուր։ 2006-2009 թվականներին եղել է հումանիտար հարցերով պետական նախարար։

Դարֆուրում հանցավոր գործունեության մեղադրանքներ 
Մեղադրող կողմի կարծիքով՝ Հարունը հավաքագրել, ֆինանսավորել և զինել է ջանջավիդ աշխարհազորայիններին և հարձակումներ հրահրել քաղաքացիական բնակչության վրա։

Նրա հրամանատարության տակ գտնվող ուժերը մեղադրվում էին 2003 և 2004 թվականների ընթացքում Կոդում, Բինդիսի, Մուկջար, Արավալա քաղաքների և հարակից շրջանների վրա հարձակումների մեջ, չնայած այն հանգամանքին, որ այդ քաղաքները զրկված էին ապստամբների ներկայությունից, և քաղաքացիական բնակչությունը չէր մասնակցում ռազմական գործողություններին։

BBC News-ի համաձայն՝ Հարունը հրամայել է աշխարհազորայիններին սպանել, բռնաբարել և խոշտանգել խաղաղ բնակիչներին։ Հարունը հերքել է մեղադրանքները և հայտարարել, որ բռնություն «երբեք չի եղել»։ Հաղորդվում էր, որ ելույթում Հարունը հայտարարել է, որ քանի որ «Ֆորայի երեխաները ապստամբներ են դարձել, ապա Ֆորայի ողջ ժողովուրդը ջանջավիների համար որս է դարձել»։ Նրա ելույթից հետո ջանջավիդ աշխարհազորայինները Ալի Քուշայբի հրամանատարությամբ կողոպտել են բինդիսիի և Մուկջարի միջև ընկած քաղաքները և ահաբեկել խաղաղ բնակիչներին։

Հարունն իր ժողովներից մեկի ժամանակ հայտարարել է, որ, լինելով անվտանգության ծառայության ղեկավար, լիազորված է ինչ-որ մեկին հեռացնել կամ ներում շնորհել՝ խաղաղությունն ու անվտանգությունը պահպանելու համար։

2003 թվականի օգոստոսին Հարունը մեղադրվեց նաև կոդում գյուղերից և հարակից շրջաններից մոտ 20,000 խաղաղ բնակիչների բռնի տեղահանման մեջ։ Նշվում է նաև, որ 2008 թվականի մարտին Հարունը և Ջանջավիդ աշխարհազորայինների առաջնորդներից Ալի Քուշայբը 34 000 քաղաքացիական անձանց ստիպել են լքել իրենց տները։ Բացի այդ, Հարունին մեղադրել են այն բանում, որ նա ստիպել է տեղահանվածներին լքել ճամբարները և այդպիսով կանանց ու երեխաներին հարձակումների ու թերսնման վտանգի ենթարկել։

ՄՔԴ ձերբակալման հրամանը և հետևանքները 
2007 թվականի ապրիլի 27-ին Միջազգային քրեական դատարանը Ահմեդ Հարունին ձերբակալելու օրդեր Է տվել՝ նրան մեղադրելով մարդկության դեմ 20 հանցագործությունների և 22 պատերազմական հանցագործությունների մեջ։ Նրան մեղադրում են ջանջավիդ աշխարհազորայիններին հավաքագրելու, ֆինանսավորելու և զինելու մեջ։ Ջանջավիդները հարձակվեցին խաղաղ բնակիչների վրա և թալանեցին քաղաքներն ու գյուղերը ապստամբների հարձակումների ժամանակ։

2003 թվականի ապրիլից մինչև 2005 թվականի սեպտեմբերը Հարունը եղել է պետական նախարար, ինչպես նաև «Դարֆուրի անվտանգության ծառայության» ղեկավար, իսկ 2006 թվականից մինչև 2009 թվականը զբաղեցրել Է հումանիտար հարցերով պետական նախարարի պաշտոնը։ Հետագայում նա Հարավային Կորդոֆանի նահանգապետն է, որը սահմանակից է Հարավային Սուդանին, որտեղ տեղի է ունեցել ապստամբների դեմ պայքարի դաժան արշավ, հատկապես Նուբա լեռներում։

Չնայած նրան ձերբակալելու միջազգային կոչերին, Հարունը շարունակել է կատարել հումանիտար հարցերով պետական նախարարի գործառույթները (որը նախարարների լրիվ մակարդակից ցածր պաշտոն է)։ Այս պաշտոնում Հարունը Դարֆուրում վերահսկում էր երկու միլիոն ներքին տեղահանված մարդկանց։ Օգնության գործակալությունները նրան մեղադրել են տեղահանվածներին օգնելու իրենց ջանքերը խոչընդոտելու մեջ։

2007 թվականի սեպտեմբերին Սուդանի կառավարությունը հայտարարեց, որ Հարունը կգլխավորի Դարֆուրում մարդու իրավունքների խախտումների հետաքննությունը։ Հարունը նաև նշանակվել է Դարֆուրում ՄԱԿ-ի Աֆրիկյան միության առաքելության վերահսկման հանձնաժողովի անդամ (UNAMID), ինչը ազդել է Դարֆուրում խաղաղապահների տեղակայման վրա։

2011 թվականի առաջին շաբաթվա ընթացքում Աբյեի նահանգում ճգնաժամի սրման արդյունքում ՄԱԿ-ը որոշել է Հարունին տեղափոխել նահանգ։ Նա դիտվում էր որպես այն ժամանակվա միակ հարմար միջնորդը։ ՄՔԴ-ն ՄԱԿ-ի մաս չէ, բայց ՄԱԿ-ը խոստացել է համագործակցել ՄՔԴ-ի հետ։

Հարավային և Հյուսիսային Կորդոֆանի նահանգապետ 
2011 թվականի հունիսին Հարունը հաղթեց Աբդելազիզ Ալ-Հիլուին և դարձավ Հարավային Կորդոֆանի նահանգապետ։ Նրա մրցակցի շարժումը մերժեց ընտրությունների արդյունքները՝ անվանելով դրանք կեղծված։

2013 թվականի հուլիսի 12-ին Հարունը Հյուսիսային Կորդոֆանի նահանգապետի հետ հրաժարական է տվել։ Նախագահական հրամանագրով Օմար ալ-Բաշիրը Հարունին նշանակել է Հյուսիսային Կորդոֆանի նահանգապետ մինչև 2019 թվականի փետրվարի 23-ը։

Իշխող կուսակցության նախագահ 
2019 թվականի մարտի 1-ին Օմար ալ-Բաշիրը, որը մի քանի տասնամյակ գլխավորում էր Սուդանի ազգային կոնգրես կուսակցությունը, հրաժարական տվեց կուսակցության նախագահի պաշտոնից՝ շարունակվող զանգվածային բողոքի ցույցերից հետո։ Մինչ հաջորդ համագումարի անցկացումը պաշտոնակատար է նշանակվել նրա տեղակալ Ահմեդ Հարունը։

Ձերբակալում և քրեական հետապնդում 
2019 թվականի ապրիլի 11-ին Հարունը ձերբակալվել էր տեղի իշխանությունների կողմից Սուդանում ռազմական հեղաշրջումից հետո։

2020 թվականի փետրվարին Սուդանի ինքնիշխան խորհուրդը հայտարարել էր Հաագայի միջազգային տրիբունալին Ահմեդ Հարունին արտահանձնելու պատրաստակամության մասին։

2020 թվականի մայիսի 4-ին ներքին գործերի նախարարությունը հայտնել է, որ Ահմեդ Հարունը վարակվել է COVID-19 կորոնավիրուսային վարակով և հոսպիտալացվել։ Երկու ամիս առաջ նրա ընտանիքի անդամները նամակներ էին գրել իշխանություններին՝ խնդրելով Հարունին տնային կալանքի ենթարկել այդ հիվանդության համաշխարհային համաճարակի ֆոնին։

Ծանոթագրություններ 

20-րդ դարի քաղաքական գործիչներ
21-րդ դարի քաղաքական գործիչներ